เอกสารแนบ 3

รายงานคณะกรรมการตรวจสอบ

คณะกรรมการตรวจสอบของบริษัท เอเชียโฮเต็ล จำกัด
(มหาชน)ประกอบด้วยกรรมการอิสระจำนวน 4 ท่าน
มีหน้าที่และความรับผิดชอบอย่างเป็นอิสระในการสอบทานรายงานทางการเงินของบริษัทอย่างถูกต้องและเปิดเผยข้อมูลอย่างเพียงพอ
มีระบบการควบคุมภายในที่มีความเหมาะสมและมีประสิทธิผล

ในปี 2551 ด้วยมีประกาศตลาดหลักทรัพย์แห่งประเทศไทย
เกี่ยวกับการเปลี่ยนแปลงคุณสมบัติของกรรมการอิสระและกรรมการตรวจสอบเพื่อยกระดับให้เป็นมาตรฐานสากล
มีผลบังคับใช้ในปี 2552 ที่ประชุมคณะกรรมการบริษัท ครั้งที่ 1/2552 เมื่อวันที่ 13 มกราคม 2552
ได้อนุมัติกฎบัตรคณะกรรมการตรวจสอบที่ปรับปรุงใหม่ตามประกาศของตลาดหลักทรัพย์แห่งประเทศไทย
เรื่องคุณสมบัติและขอบเขตการดำเนินงานของคณะกรรมการตรวจสอบ พ.ศ. 2551
มีผลใช้บังคับตั้งแต่วันที่ 14 มกราคม 2552
ซึ่งคณะกรรมการตรวจสอบสามารถใช้เป็นกรอบในการปฏิบัติหน้าที่ ดำเนินการ
ความรับผิดชอบได้อย่างชัดเจนโปร่งใสยิ่งขึ้น สอดคล้องกับกฎระเบียบใหม่
โดยเพิ่มเติมในเรื่องการรายงานให้คณะกรรมการบริษัททราบหากพบว่ามีรายการที่อาจเกิดความขัดแย้งทางผลประโยชน์
การทุจริตที่มีส่วนสำคัญต่อการควบคุมภายในตลอดจนการฝ่าฝืนกฎหมายว่าด้วยหลักทรัพย์และตลาดหลักทรัพย์ฯ
หากคณะกรรมการหรือผู้บริหารไม่ดำเนินการปรับปรุงภายในระยะเวลาที่เหมาะสม
กรรมการตรวจสอบอาจรายงานต่อสำนักงานคณะกรรมการ ก.ล.ต. ต่อไป

นอกจากนี้คณะกรรมการตรวจสอบได้มีการประชุมในปี 2551 รวม 10 ครั้ง
และกรรมการตรวจสอบทุกท่านได้เข้าร่วมประชุมทุกครั้ง เพื่อทำหน้าที่สอบทาน และดูแลบริษัทฯ
ตามขอบเขตและความรับผิดชอบ สรุปสาระสำคัญดังนี้

-   สอบทานงบการเงินรายไตรมาสและงบการเงินประจำปี
    รวมทั้งงบการเงินรวมของบริษัทและบริษัทย่อย ก่อนนำเสนอต่อคณะกรรมการบริษัท
    สำนักงานคณะกรรมการกำกับหลักทรัพย์ และตลาดหลักทรัพย์แห่งประเทศไทย
    ซึ่งผลจากการสอบทานงบการเงิน
    คณะกรรมการตรวจสอบเชื่อว่างบการเงินดังกล่าวได้จัดทำขึ้นตามมาตรฐานการบัญชีโดย
    มีความถูกต้อง และมีการเปิดเผยข้อมูลอย่างเพียงพอ

-   พิจารณารายงานผลการตรวจสอบระบบการควบคุมภายใน
    และติดตามการปฏิบัติงานของผู้ตรวจสอบภายในของบริษัทและบริษัทย่อย คือ บริษัท
    เอเชียพัทยาโฮเต็ล จำกัด บริษัท เอเชียแอร์พอร์ทโฮเต็ล จำกัด
    ซึ่งจากการตรวจสอบไม่พบข้อผิดพลาด หรือข้อบกพร่องที่เป็นนัยสำคัญ
    คณะกรรมการตรวจสอบได้นำเสนอรายงานการตรวจสอบภายในให้คณะกรรมการบริษัทรับทราบอย่างสม่ำเสมอ
    และดูแลให้มีการปฏิบัติเป็นไปตามข้อกำหนดของตลาดหลักทรัพย์และกฎหมาย
    หรือระเบียบที่เกี่ยวข้องกับธุรกิจของบริษัท

-   คณะกรรมการตรวจสอบได้มีโอกาสพบปะหารือกับผู้สอบบัญชีของบริษัททุกไตรมาส
    เกี่ยวกับผลการตรวจสอบ และขอความคิดเห็นจากผู้สอบบัญชี พร้อมกับปรึกษาในระบบบัญชี
    โดยรายการใดที่ผู้สอบบัญชีเสนอแนะให้ปรับปรุง
    คณะกรรมการตรวจสอบได้ทำการติดตามรายการนั้นอย่างใกล้ชิด
    และให้รายงานผลให้ที่ประชุมทราบในการประชุมครั้งต่อไป

-   คณะกรรมการตรวจสอบได้ติดตามรายการระหว่างกิจการที่เกี่ยวข้อง
    โดยตรวจสอบการชำระหนี้ของรายการดังกล่าว ดูภาระหนี้คงเหลือ
    และยังให้ความสำคัญกับระบบบริหารความเสี่ยง
    โดยคำนึงถึงประโยชน์ของผู้ถือหุ้นรายย่อยนอกเหนือจากของบริษัทและบริษัทย่อย นอกจากนั้น
    คณะกรรมการตรวจสอบจะดูแลและติดตามรายการระหว่างกันของบุคคลหรือกิจการที่เกี่ยวข้องกันมิให้เกิดความไม่เหมาะสม
    และจะเปิดเผยข้อมูลนั้นในหมายเหตุประกอบงบการเงิน แบบรายงานข้อมูลประจำปี
    (แบบ56-1) และรายงานประจำปี(แบบ 56-2)
    อย่างต่อเนื่องเพื่อประสิทธิภาพและให้เกิดความโปร่งใส

-   คณะกรรมการตรวจสอบเสนอให้คณะกรรมการบริษัทนำเสนอต่อที่ประชุมผู้ถือหุ้น
    เพื่อพิจารณาแต่งตั้ง ผู้สอบบัญชีของบริษัทและบริษัทย่อย ประจำปี 2552 ได้แก่ นางวิไลรัตน์
    โรจน์นครินทร์ หรือ นางสุวิมล กฤตยาเกียรณ์ หรือ นางพรสรัญ รุ่งเจริญกิจกุล
    ผู้สอบบัญชีรับอนุญาต สำนักงานสอบบัญชี ดี ไอ เอ เป็นผู้สอบบัญชีของบริษัท ประจำปีสิ้นสุดวันที่
    31 ธันวาคม 2552

คณะกรรมการตรวจสอบเห็นว่า
การบริหารงานของบริษัทได้เป็นไปตามหลักการกำกับดูแลกิจการที่ดีที่ตลาดหลักทรัพย์แห่งประเทศไทยขอความร่วมมือมาให้บริษัทจดทะเบียนปฏิบัติตาม
ด้วยความโปร่งใส รอบคอบ ระมัดระวัง ถูกต้องตามกฎหมายและข้อกำหนดที่เกี่ยวข้อง
ทั้งมีการวางระบบการควบคุมภายในที่รัดกุมเพียงพอ
รวมทั้งงบการเงินของบริษัทได้มีการรายงานทางการเงินอย่างเปิดเผยและเชื่อถือได้

  (พลตรีเสริม หรูสกุล)

ประธานคณะกรรมการตรวจสอบ

13 มีนาคม 2552